In nomine sanctæ et individuæ Trinitatis, Karolus divina providente clementia Francorum rex. Si nostrorum petitiones fidelium benigne suscepimus, eorum procul dubio animo ad nostram fidelitatem invitamus. Quocirca omnium sanctæ Dei Ecclesiæ nostrorumque fidelium tam præsentium quam futurorum noscat universitas quoniam adiens genua sublimitatis nostræ Hugo venerandus comes expetiit humiliter ut quasdam res nostræ proprietatis ad possidendum perpetualiter ei concedere dignaremur: sunt autem hæ res sitæ in comitatu Warasco ex suo videlicet comitatu, super rivulum Unna, in villa quæ vocatur Pollinei mansorum quadraginta easque de nostro jure in jus et proprietates ejus transfundimus et ad habendum perpetualiter delegamus, cujus petitionibus satis annuentes concedimus libenter quod expetiit humiliter. Unde hoc nostræ auctoritatis preceptum fieri ac memorato Hugoni comiti dari jussimus per quod precipimus atque jubemus ut ab hodierno die ac deinceps jam dictus Hugo comes superscriptas res cum ecclesiis et mancipiis utriusque sexus, terris cultis et incultis, vineis, sylvis, pratis, pascuis, aquis, aquarum decursibus, exitibus et regressibus et universis legitimis terminationibus juste et legaliter ad se pertinentibus habeat, teneat atque possideat vel quidquid exinde agere voluerit liberam et firmissimam habeat potestatem ut pote ex aliis rebus suæ proprietatis, et ut per omnia tempora firmiorem teneat vigorem, manu propria subter firmantes, nostro præcipimus annulo insigniri. Signum Karoli regis gloriosissimi. Godinus notarius ad vicem Herivei archiepiscopi recognovit. Datum XI kalendas julii, indictione II, anno vigesimo secundo regnante Karolo rege gloriosissimo, redeintegrante decimo septimo. Actum villa Collega, in Dei nomine feliciter. Amen.